## El Consell aprova ampliar el termini per a l’entrada en vigor del decret de les normes de disseny i qualitat en edificis d’habitatge

*** La situació de recessió econòmica dificulta les adaptacions necessàries a l’aplicació correcta de les normes**

El Ple del Consell ha aprovat este dimarts l’inici del tràmit d’urgència per a la modificació del Decret 80/2023, de 26 de maig, sobre les normes de disseny i qualitat en edificis d’habitatge, amb l’objectiu d’ampliar el termini per a la seua entrada en vigor, prevista per al pròxim 2 de desembre.

Des de la Vicepresidència Segona i Conselleria de Serveis Socials, Igualtat i Habitatge es considera necessari ampliar el termini d’entrada en vigor d’esta norma perquè l’Administració autonòmica, amb la màxima participació dels diversos sectors professionals, puga dur a terme les modificacions necessàries en el decret per a fer-ne una aplicació correcta.

En esta ampliació de termini s’han tingut en compte l’envergadura de l’objecte de la norma aprovada, les noves obligacions constructives i el seu impacte en els projectes d’edificació d’habitatge, tant de caràcter públic com privat. Tot això davant d’una situació de recessió econòmica important en els últims mesos i les dificultats inflacionàries dels materials de construcció i el preu del sòl que està assumint el sector de l’edificació.

El compromís del Consell en matèria d’habitatge, qualitat i innovació en l’edificació implica abordar una adequació de la legislació dispersa, amb més de 30 normes, que done resposta a l’actual context socioeconòmic i que garantisca la posada en marxa d’habitatges de protecció pública VPP que atenguen la demanda d’habitatge, especialment dels col·lectius més vulnerables.

Fecha: 10/10/2023